钦定古今图书集成/理学汇编/经籍典/第033卷 > 荀子 > 《非十二子篇》
## 钦定古今图书集成/理学汇编/经籍典/第033卷 > 荀子 > 《非十二子篇》

“假今之世，饰邪说，文奸言，以枭乱天下，欺惑愚众，使
天下混然不知是非治乱之所存者，有人矣。纵情性，
安恣雎禽兽之行，不足以合文通治。然而其持之有
故，其言之成理，足以欺惑愚众，是它嚣、魏牟也。忍情
性，綦谿利跂苟以分异人为高，不足以合大众，明大
分。然而其持之有故，其言之成理，足以欺惑愚众，是
陈仲、史䲡也。不知壹天下，建国家之权，称上功用，大
俭约而僈差等，曾不足以容辨异，悬君臣。然而其持
之有故，其言之成理，足以欺惑愚众，是墨翟、宋钘也。
尚法而无法，下修而好作，上则取听于上，下则取从
于俗，终日言成文典。”及𬘓察之，则倜然无所归宿，不
可以经国定分。然而其持之有故，其“言之成理，足以
欺惑愚众，是慎到、田骈也。不法先王，不是礼义，而好
治怪说，玩琦辩，甚察而不惠，辩而无用，多事而寡功，
不可以为治纲纪。然而其持之有故，其言之成理，足
以欺惑愚众，是惠施、邓析也。略法先王，而不知其统，
犹然而材剧志大，闻见杂博。案往旧造说，谓之五行，
甚僻违而无类，幽隐”而无说，闭约而无解，案饰其辞
而祇敬之，曰：“此真先君子之言也。”子思唱之，孟轲和
之，世俗之沟犹〈沟拘犹犹豫也〉瞀儒嚾嚾然不知其所非也。
若夫总方略，齐言行，壹统类，而群天下之英杰而告
之以太古，教之以至顺。奥窔之间，簟席之上，敛然圣
王之文章具焉，佛然平世之俗起焉。六说者不能入
也，十二子者不能亲也，无置锥之地而王公不能与
之争名；在一大夫之位，则一君不能独畜，一国不能
独容成名，况乎诸侯莫不愿以为臣，是圣人之不得
势者也，仲尼、子弓是也。一天下财万物，养长，生民，兼
利，天下通达之属，莫不服从。六说者立息，十二子者
迁化，则圣人之得势者，舜、禹是也。今夫仁人将何务
哉？上则法舜、禹之制，下则法仲尼、子弓之义，以务息
十二子之说。如是则天下之害除，仁人之事毕，圣王
之迹著矣。